《题沈廷美尚宝所藏四烈妇图 其二 楚妃投水》
明代·程敏政

渐台无宫凭水锁，水长台危绝行舸。君王急遣诏使来，有召无符计成左。

台上美人甘自沉，盘游可悟君王心。不知台下桃花涨，何似汨罗江水深。

作者简介：（1445—1499）明徽州府休宁人，字克勤。程信子。成化二年进士。授编修，历左谕德，以学问该博著称。弘治中官至礼部右侍郎兼侍读学士。见唐寅乡试卷，激赏之。十二年，主持会试，以试题外泄，被劾为通关节于唐寅等，下狱。寻勒致仕卒。有《新安文献志》、《明文衡》、《篁墩集》。